8 Mme gone, kgang eno ya moruthutha e re ama jang gompieno? Batho bangwe ba ka akanya gore kgang ya kobamelo ya ga Baale ga e re ame ka gope gompieno, e re ka rona re se na ditempele le dibeso tsa ga Baale. Mme pego eno ga se hisitori fela ya bogologolo. (Bar. 15:4) Lefoko “Baale” le kaya “mong.” Jehofa o ne a raya batho ba gagwe a re ba tshwanetse go tlhopha ene gore e nne “baale” wa bone kgotsa monna yo e leng mong wa bone. (Isa. 54:5) A ga se boammaaruri gore batho ba sa ntse ba direla beng ba ba farologaneng go na le gore ba direle Modimo Mothatayotlhe? Go sa kgathalesege gore batho ba dirisa botshelo jwa bone go batla madi, go bereka, go itlosa bodutu, go iitumedisa ka tlhakanelodikobo kgotsa go obamela medimo e mentsi e e obamelwang go na le go direla Jehofa, ba a bo ba itlhophela mong wa bone. (Math. 6:24; bala Baroma 6:16.) Tota re ka re ka tsela nngwe dilo dingwe tse di neng di tlhotlheletsa batho thata mo kobamelong ya ga Baale di sa ntse di ba tlhotlheletsa thata le gompieno. Go tlhatlhanya ka kganetsano eo ya bogologolo fa gare ga ga Jehofa le Baale go ka re thusa go dira tshwetso e e botlhale fa re tlhopha gore re tla direla mang.